SET เปิดพุ่ง 10 จุด รับความหวังศก.โลกฟื้น หลายประเทศทยอยคลาย “ล็อกดาวน์” ต่อเนื่อง
SET เปิดพุ่ง 10 จุด รับความหวังศก.โลกฟื้น หลายประเทศทยอยคลาย "ล็อกดาวน์" ต่อเนื่อง
28 พ.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,355.33 จุด บวก 10.22 จุด หรือ 0.76% สูงสุดที่ 1,357.37 จุด ต่ำสุดที่ 1,354.36 จุด มูลค่าการซื้อขาย 6.49 พันล้านบาท
โดยบล.กรุงศรี จำกัด (มหาชน) ระบุในบทวิเคราะห์ คาดแนวโน้มตลาดหุ้นวันนี้มีมุมมองเป็นบวกขึ้นทดสอบ 1,355 – 1,360 จุดก่อนจะสลับอ่อนตัว ตามความคาดหวังภาวะเศรษฐกิจทั่วโลกจะฟื้นตัวขึ้นหลังหลายประเทศเดินหน้าผ่อนคลาย Lockdown อีกทั้งการออกมาตรการกระตุ้นเศรษฐกิจซึ่งล่าสุด EU ประกาศตั้งกองทุนเพื่อการฟื้นฟูจากไวรัส Covid-19 มูลค่า 7.5 แสนล้านยูโร นอกจากนี้ปัจจัยภายในศบค.เตรียมผ่อนคลาย Lockdown เฟส 3 ในช่วงสัปดาห์นี้จะเป็นแรงหนุนต่อทิศทางตลาดหุ้น
ด้าน บล.ฟินันเซีย ไซรัส ประเมินแนวโน้มตลาดวันนี้ คาด SET Index จะแกว่งตัว Sideways Up ในกรอบ 1,335-1,360 จุดจากบรรยากาศการลงทุนที่ยังค่อนข้างเป็นบวกโดยตลาดยังให้น้ำหนักต่อประเด็นการ Reopen Economy และทยอยคลาย Lockdown อย่างต่อเนื่องของหลายๆ ประเทศหลักทั่วโลก
อย่างไรก็ตามประเด็นที่ต้องระมันระวังและยังไม่ได้ Price-In ในดัชนีคือสถานการณ์ตึงเครียดระหว่างสหรัฐฯ-จีนที่มากขึ้นหลังล่าสุดสหรัฐฯระบุว่าฮ่องกงไม่ได้มีความเป็นอิสระในการปกครองตนเองจากจีนอีกต่อไปซึ่งกระทบต่อสถานะพิเศษทางการค้ากับสหรัฐฯ